Det er for historiens skyld, at Voergaard Slot har genskabt branden, som hundredevis af nordjyder er strømmet til Dronning Herred for at se.

Lige nu brænder Voergaard slot, men der er heldigvis tale om en brand helt uden ild. Den er i stedet skabt af lys og lyd fra eventteknikere fra EUC Nord, som en del af de studerendes skolepraktik, og til glæde for ferierende nordjyder, som er strømmet ud til det noget anderledes efterårsevent. Men hvorfor lave et show ud af noget så alvorligt som en slotsbrand? I brand for 500 år siden For lidt mere end 500 år siden, helt præcist i 1534, var der en rigtig brand på slottet i Dronning Herred i Brønderslev Kommune. Netop derfor har Voergaard Slot genskabt branden - for historiens skyld. -	Slottet brændte jo rent faktisk, så det ønsker vi at genskabe i anledning af vores 20 års jubilæum, siger Kirsten Flyvholm, som er næstformand i den forening, der er med til at skabe den levende historie omkring Voergaard Slot. Man ved ikke meget om konsekvenserne af branden, men man ved, at der har været voldsom ild, og at en del af slottet er gået til som følge af den. Spor af branden bag en forsejlet dør viste også, at det muligvis var halm og korn, der havde sat gang i den. -	Gården var fyldt med bindingsværkhuse indenfor ringmuren, så det er sandsynligvis dem, der er brændt. De var nemme med stråtag at få til at brænde. Hovedhuset har dog også tydelige skader, fortæller Kirsten Flyvholm. Selvom det regner til aften, er den genskabte brand blevet taget godt imod. Hundredevis af nordjyder er strømmet til Dronning Herred for at se eventet, og i regnen og mørket er en lidt særlig stemning, for man kan godt mærke, at selvom branden er rekonstrueret, så er den genskabt i lyset af en ganske alvorlig hændelse. -	Folk er kommet og har taget godt imod projektet. Det er godt nok dejligt, der er kommet så mange, lyder det. Slottet brændes igen ned lørdag aften, hvor man kan komme og se ild-showet klokken 19:30 og 20.30.